**Skattemelding (full tekstversjon)**

Medvirkende

Silje Bryhni (PL – Programleder)

Cathrine Jørgensen (CJ)

*Du lytter til Spleiselaget Podcast: Et samarbeid mellom LO, NHO, Skatteetaten, YS, Unio, KS og Virke.*

PL: Hei og velkommen til Spleiselaget Voksenpoeng. I denne episoden skal vi snakke om skattemelding.

PL: Cathrine, hva er egentlig en skattemelding?

CJ: Jo en skattemelding er på en måte en økonomisk oppsummering over året som har vært. Den bruker Skatteetaten til å beregne hvor mye skatt du skal betale.

PL: Og hva står det i denne?

CJ: Jo det er en oversikt over dine inntekter, fradrag, formue og gjeld for ett kalenderår.

PL: Det er mange begrep. Du nevner inntekt – hva kan det være?

CJ: Det kan være penger du har tjent på å arbeide, altså lønn. Det kan også være andre inntekter – for eksempel renter på sparepenger eller realisering av krypto.

PL: Hva legger du i gjeld, da? Er det det samme som lånte penger?

CJ: Gjeld er jo penger du skylder noen, så ja, når du låner penger føres dette som gjeld i skattemeldingen. Og når du har lån i banken så er det banken som gir opplysninger til Skatteetaten om hvor mye gjeld du har.

PL: Har du noen eksempler?

CJ: Lån du har i Statens Lånekasse, eller gjeld på kredittkort. Når du blir litt eldre vil du kanskje kjøpe en bolig, og må søke om lån i banken. Da vil du få et boliglån som også er en type gjeld. Når du betaler renter på et lån, får du også fradrag for disse renteutgiftene.

PL: Fradrag sier du. Hva er et fradrag?

CJ: Det er utgifter eller sparing som gjør at du betaler mindre skatt. Dersom du betaler renter på et lån, vil du få igjen 22 % av disse utgiftene. Disse pengene får du igjen, ved at du får lavere skatt.

De mest aktuelle fradragene for ungdom er sparing i BSU – Boligsparing for ungdom.

PL: Du nevnte også formue. Hva kan det være?

CJ: Et annet ord for formue er verdier. Det er verdien av ting du eier. Det kan være eiendeler du har som har en viss verdi, for eksempel bil, båt, hus eller hytte. Dersom du har penger i banken er dette også regnet som en verdi. Det samme gjelder for aksjer og kryptovaluta.

PL: Ok. Når på året får jeg skattemeldingen?

CJ: Den blir sendt ut puljevis fra midten av mars. Og alle over 13 år, som har hatt inntekt i fjor, mottar skattemelding i år. Men vær klar over at ikke alle mottar den samtidig. Så selv om kompisen din har fått skattemeldingen sin, så er det ikke sikkert du får den på akkurat samme tid.

PL: Hvordan vet jeg at jeg har fått skattemeldingen?

CJ: Du får en SMS eller e-post fra Skatteetaten med beskjed om at skattemeldingen din er klar. Da må du gå inn på [www.skatteetaten.no](http://www.skatteetaten.no) og logge deg inn der for å åpne skattemeldingen din.

PL: Men du, hva skal jeg egentlig gjøre med den?

CL: Du har ansvar for å sjekke at opplysningene i skattemeldingen din er riktige. For å være sikker på at du betaler riktig skatt så bør du sjekke at tallene som står i skattemeldingen er de samme som står i årsoppgavene du har fått fra arbeidsgiver(e) og banker.

PL: Og når jeg har sjekket det?

CL: Hvis opplysningene stemmer så kan du godta dette ved å sende inn skattemeldingen før fristen 30. april.

PL: Og hvis noe er feil?

CL: Hvis noe er feil så må du korrigere før du sender inn. For eksempel dersom du sjekker skattemeldingen din og finner ut at du ikke har fått fradrag for BSU-sparingen du gjorde i fjor, da må du ta kontakt med banken din og få banken til å sende inn de riktige opplysningene til Skatteetaten. Hvis ikke er det jo du som går glipp av de pengene.

PL: Ja det er jo kjipt. Men hva skjer dersom jeg ikke sjekker og ikke sender inn skattemeldingen?

CL: Da har du jo godtatt opplysningene som står der, og Skatteetaten vil da bruke disse tallene til å beregne hvor mye skatt du skal betale for fjoråret. Når det er beregnet, kommer resultatet ved at du mottar et **skatteoppgjør**. Har du trukket for mye skatt får du penger tilbake. Har du trukket for lite får du det vi kaller for **restskatt,** også kalt baksmell. Da må du betale det du skylder.

PL: Raskt oppsummert: Skattemeldingen er en oversikt over dine inntekter, fradrag, formue og gjeld. Du er selv ansvarlig for å sjekke at opplysningene stemmer. Dersom noe ikke stemmer må du rette dette opp. Fristen for å levere skattemeldingen for lønnsmottakere er 30. april, og du leverer skattemeldingen ved å logge deg inn på [www.skatteetaten.no](http://www.skatteetaten.no).

CL: Der fikk du et nytt voksenpoeng.

*Du har hørt Spleiselaget Podcast: Et samarbeid mellom LO, NHO, Skatteetaten, YS, Unio, KS og Virke.*